เงินบาทเปิด 31.66/68 บาท
ธนาคารซีไอเอ็มบีไทย รายงาน เงินบาทเปิด 31.66/68 อ่อนค่าตามภูมิภาค ยังกังวลปัญหายุโรป
20 ก.ค. 2555

ธนาคารซีไอเอ็มบีไทย รายงาน เงินบาทเปิด 31.66/68 อ่อนค่าตามภูมิภาค ยังกังวลปัญหายุโรป
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 31.66/68 บาท/ดอลลาร์ อ่อนค่าลงจากช่วงเย็นวานนี้ที่ปิดตลาดที่ระดับ 31.62/66 บาท/ดอลลาร์
แนวโน้มการเคลื่อนไหวของเงินบาทวันนี้คาดว่าจะอ่อนค่าตามทิศทางสกุลเงินในภูมิภาค ปัจจัยหลักยังคงเป็นปัญหาเศรษฐกิจในยูโรโซน ประกอบกับล่าสุดอัตราผลตอบแทนจากการประมูลพันธบัตรรัฐบาลของสเปนออกมาปรับตัวสูงขึ้นทุกประเภท ทำให้นักลงทุนมองว่าต้นทุนในการกู้ยืมจะกลับมาสูงขึ้น ในขณะที่ฝั่งของสหรัฐฯ เองยังมีความไม่แน่นอนกับปัญหาเศรษฐกิจ
"บาทคงอ่อนตามภูมิภาค ยังเป็นปัญหาเดิมคือปัญหาในยูโร และล่าสุดสเปนเปิดประมูลพันธบัตร ต้นทุนการกู้ยืมกลับมาสูงขึ้นอีก ขณะที่เศรษฐกิจสหรัฐฯ ก็ยังเอาแน่ไม่ได้" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.64/68 เยน/ดอลลาร์ ส่วนเงินยูโรอยู่ที่ระดับ 1.2252/2257 ดอลลาร์/ยูโร
นักบริหารเงิน คาดว่า วันนี้เงินบาทจะแกว่งในกรอบแคบๆ แต่มีแนวโน้มไปในทิศทางอ่อนค่า มองกรอบไว้ที่ 31.65-31.75 บาท/ดอลลาร์